

REPUBLIKA HRVATSKA

GRAD ZAGREB

GRADSKI URED  
ZA SPORT I MLADE

**Savjet mladih Grada Zagreba**

KLASA: 620-01/19-01/44

URBROJ: 251-28-03-19-27

Zagreb, 12. kolovoza 2019.

PREDMET: **Javni poziv za podnošenje prijedloga za dodjelu priznanja „Mladi Gradonačelnik Grada Zagreba 2019.“**

Rok: 13. rujna 2019. godine

Na temelju odluke s 24. sjednice, Savjet mladih Grada Zagreba (u daljnjem tekstu: Savjet mladih) dana 12. kolovoza 2019.g. objavljuje

**JAVNI POZIV**

**za podnošenje prijedloga za dodjelu priznanja**

**„Mladi Gradonačelnik Grada Zagreba 2019.“**

I.

Predmet javnog poziva dodjela je priznanja „Mladi Gradonačelnik Grada Zagreba 2019.“ (u daljnjem tekstu: Priznanje).

Priznanje se dodjeljuje jednoj mladoj osobi između 15 i 30 godina starosti za dosadašnja postignuća u radu s mladima te idejno rješenje novih projekata za mlade u Gradu Zagrebu.

II.

Predlagatelj kandidatkinja i kandidata može biti službeno tijelo mladih koje djeluje na području Grada Zagreba poput:

* Udruga koja je sukladno statutu ciljno i prema djelatnostima opredijeljena za rad s mladima i za mlade
* Studentski zbor ili vijeće učenika
* Pomladak političke stranke, sindikalne ili strukovne organizacije u RH
* Neformalna skupina mladih od najmanje 20 mladih

III.

Kandidature za dodjelu priznanja moraju biti u pisanom obliku i obrazložene, uz navođenje osobnih i drugih podataka o kandidiranoj mladoj osobi koji su važni za odlučivanje o izboru (aktivnosti kod predlagatelja i sl.) te osnovnih podataka o predlagatelju. Jedan predlagatelj može predložiti najviše jednu mladu osobu za dodjelu priznanja.

Obrazac kandidature je sastavni dio ovog javnog poziva te se može pronaći u prilogu uz tekst istoga.

Kandidatura se podnosi na propisanom kandidacijskom obrascu objavljenom na web-stranici Grada Zagreba: www.zagreb.hr te se dostavlja elektronski putem maila na: [savjetmladih@zagreb.hr](mailto:savjetmladih@zagreb.hr) te na adresu: Savjet mladih Grada Zagreba, Gradski ured za sport i mlade, Ilica 25/I, Zagreb.

Uz kandidaturu neformalne skupine mladih mora se priložiti popis najmanje 20 mladih, koji ističu kandidaturu, sa sljedećim podacima: ime i prezime, datum i godina rođenja, potpis i OIB.

IV.

Uz ispunjeni kandidacijski obrazac za dodjelu priznanja potrebno je priložiti i sljedeće:

1. Prijavnica s naslovom „Prijavnica za kandidaturu“, koja u slobodnoj formi treba imati do 500 riječi, a treba sadržavati elemente kratkog životopisa, obrazloženja za prijavu i motivacijskog pisma kandidirane mlade osobe, kojom će se ispitati:

* Aktivno sudjelovanje u društvenim događajima namjerenih mladima i njihovo poticanje kroz svoj rad
* Rad i poticanje stvaranja općekorisnih sadržaja za mlade u lokalnoj zajednici
* Promicanje aktivnosti u području obrazovanja, kulture i sporta kod mladih
* Proaktivan pristup u borbi za promicanje ljudskih i građanskih prava
* Asertivno društveno djelovanje u jačanju tolerancije i ravnopravnosti
* Sva druga iskustva u radu s mladima za koja kandidat/kinja procijeni da su važni za dodjelu ovakvog priznanja

1. Motivacijski esej na temu „Da sam ja Gradonačelnik…“ ili „Da sam ja Gradonačelnica…“, koje u slobodnoj formi treba imati do 500 riječi, a kojim kandidirana mlada osoba mora istaknuti i obrazložiti barem dva projekta za mlade koje bi provela da je izabrana za Gradonačelnika/cu Grada Zagreba.

V.

O dodjeli priznanja odlučuje Savjet mladih te će rezultat ovog javnog poziva biti objavljen na web-stranici Grada Zagreba: [www.zagreb.hr](http://www.zagreb.hr).

Priznanje će dodijeliti Gradonačelnik Grada Zagreba i predsjednik Savjeta mladih na svečanoj zajedničkoj sjednici Savjeta mladih i Gradonačelnika Grada Zagreba, povodom svjetskog dana mentalnog zdravlja, 10. listopada 2019.

VI.

Nepravovremeni prijedlozi za dodjelu priznanja neće se razmatrati.

Prijedlozi za dodjelu priznanja, zajedno s dokumentacijom i podacima iz točaka III. i IV. ovog poziva, podnose se najkasnije do 13. rujna 2019. s naznakom „Prijedlog za dodjelu priznanja Mladi Gradonačelnik 2019.“

PREDSJEDNIK

SAVJETA MLADIH GRADA ZAGREBA

Petar Jurišin, v.r.